It-trattament tal-ilma mormi, kif inhu relatat mal-irkupru tal-UE? Il-protezzjoni tas-saħħa tal-bniedem u tal-ambjent, kif ukoll il-ġlieda kontra t-tniġġis, huma prijoritajiet ewlenin li jiggwidaw il-ħidma tal-Kummissjoni lejn l-irkupru. Il-pandemija tal-COVID-19 żiedet aktar minn qatt qabel ir-rieda għall-ħidma favur is-saħħa u l-ambjent. It-tisħiħ tal-kapaċità tal-UE fil-ġlieda kontra t-tniġġis huwa essenzjali biex tittejjeb ir-reżiljenza tal-ekosistemi u tal-bniedem u biex tingħata għajnuna biex jiġu żgurati arja, ilma, ħamrija u ikel nodfa kif ukoll prodotti tal-konsumatur sikuri f'kull ħin. Il-pjanijiet nazzjonali ta' rkupru jipprovdu opportunità tajba biex il-ġbir u t-trattament tal-ilma mormi jsiru aħjar bħala parti mill-isforzi ta' rkupru għall-preservazzjoni tas-saħħa pubblika u tal-ambjent. Fir-Rapport tagħha, il-Kummissjoni tinnota li d-Direttiva mhijiex implimentata bis-sħiħ u li xi Stati Membri għadhom pjuttost lura fl-implimentazzjoni tagħha, fejn l-isfidi prinċipali huma l-finanzjament u l-ippjanar. Il-Kummissjoni, kif tiżgura li l-Istati Membri kollha jimplimentaw id-Direttiva b'mod sħiħ? L-għaxar rapport dwar l-implimentazzjoni tad-Direttiva dwar it-Trattament tal-Ilma Urban Mormi (UWWTD) juri li l-livelli ta' implimentazzjoni fl-Istati Membri huma differenti ħafna. Għalhekk, il-Kummissjoni se taħdem mal-Istati Membri rilevanti biex isir l-aħjar użu possibbli mill-opportunitajiet offruti mill-baġit il-ġdid tal-UE u mill-Pjan ta' Rkupru għall-Ewropa, biex jiġu prijoritizzati t-trattament tal-ilma u l-protezzjoni tas-saħħa. Bis-saħħa tal-istudju reċenti tal-OECD dwar l-istima tal-ħtiġijiet ta' investiment u tal-kapaċitajiet ta' finanzjament għall-investiment relatat mal-ilma, għandna stampa aħjar tad-diskrepanzi fl-investiment fost l-Istati Membri tagħna. Filwaqt li l-appoġġ lill-Istati Membri permezz tal-finanzjament tal-UE se jkompli, jidher ċar li diversi opzjonijiet biex tittejjeb il-likwidità tal-baġits nazzjonali, bħal żieda fit-tariffi tal-ilma u/jew l-użu tar-responsabbiltà estiża tal-produttur biex tiġi żgurata applikazzjoni aħjar tal-prinċipju ta' min iniġġes iħallas, jeħtieġ li jiġu kkunsidrati u vvalutati bir-reqqa. Fir-Rapport, inti ssemmi li qed tikkunsidra azzjonijiet ulterjuri dwar kif tindirizza l-oqsma li jeħtieġu titjib. Tista' tipprovdi aktar dettalji? Id-Direttiva dwar it-Trattament tal-Ilma Urban Mormi ġiet adottata 30 sena ilu biex tipproteġi l-ambjent mill-effetti negattivi tal-iskariki ta' ilma mormi mhux ittrattat. L-Evalwazzjoni REFIT tal-2019 sabet li d-Direttiva hija ġeneralment effettiva u effiċjenti, iżda għad hemm lok għal titjib. Dawn in-nuqqasijiet jikkonċernaw għadd ta' sorsi ta' tniġġis “li jifdal”, bħal: ilma tal-maltemp, fajd, skariki tal-ilma urbani, sistemi individwali u żoni residenzjali żgħar. Barra minn hekk, hemm bżonn li d-Direttiva tiġi mmodernizzata biex jiġi żgurat li tindirizza b'mod xieraq problemi bħall-kontaminanti li bdew iħassbuna iktar reċentement (eż. il-farmaċewtiċi u l-mikroplastik) u t-tibdil fil-klima, u li tiġi aġġustata għall-progress teknoloġiku l-aktar reċenti. Il-valutazzjoni tal-impatt se tanalizza kif l-aħjar jiġu indirizzati n-nuqqasijiet identifikati. X'inhuma l-azzjonijiet ewlenin tal-UE biex tittejjeb l-implimentazzjoni tad-Direttiva dwar it-Trattament tal-Ilma Urban Mormi? Fost id-diversi għodod disponibbli, l-aktar għodod rilevanti huma dawn li ġejjin: Ir-Rapport jgħid li l-implimentazzjoni mtejba tad-Direttiva dwar it-Trattament tal-Ilma Urban Mormi tgħin biex jintlaħqu l-objettivi tad-Direttiva Qafas dwar l-Ilma. Dan kif jista' jiġi vverifikat? L-implimentazzjoni mtejba tad-Direttiva Qafas dwar l-Ilma (WFD) bis-saħħa tad-Direttiva dwar it-Trattament tal-Ilma Urban Mormi tista' tintwera permezz tal-monitoraġġ, fuq perjodu ta' żmien, ta' parametri differenti fi xmajjar, lagi u korpi tal-ilma oħrajn. Wieħed minn dawn il-parametri huwa d-Domanda Bijoloġika ta' Ossiġenu (DBO), li huwa relatat direttament mat-tnaqqis tal-ossiġenu u mal-ewtrofikazzjoni. Ir-Rapport juri kemm materjal organiku minn ilma mormi trattat (imkejjel bħala DBO) ġie skarikat fix-xmajjar fid-disgħinijiet, kemm ġie skarikat f'dawn iż-żminijiet u kemm jiġi skarikat jekk id-Direttiva tiġi implimentata bis-sħiħ. Jirriżulta tnaqqis ċar tad-DBO u dan jindika kwalità aħjar tal-ilmijiet tal-UE matul dawn l-aħħar għoxrin sena. Tali titjib iwassal ukoll għal titjib fil-bijodiversità akkwatika, f'konformità mar-rekwiżiti tad-Direttiva Qafas dwar l-Ilma u mal-Istrateġija l-ġdida għall-Bijodiversità. Aktar rekwiżiti dwar it-trattament fl-ambitu tad-Direttiva dwar it-Trattament tal-Ilma Urban Mormi jwasslu għal aktar ħama mniġġes. Xi Stati Membri diġà bdew jipprojbixxu l-użu mill-ġdid tal-ħama fl-agrikoltura. Il-Kummissjoni, x'qed tippjana li tagħmel biex tittratta din il-problema u biex tallinja d-Direttiva mal-prinċipji tal-ekonomija ċirkolari? Il-Kummissjoni hija konxja mill-problemi relatati mal-ħama u, f'konformità mal-ambizzjoni ta' Tniġġis Żero u kif imħabbar fil-Pjan ta' Azzjoni għal Ekonomija Ċirkolari, se tiżviluppa Pjan Integrat għall-Ġestjoni tan-Nutrijenti biex tiżgura applikazzjoni aktar sostenibbli tan-nutrijenti u tinċentiva s-swieq tan-nutrijenti rkuprati. Biex tifhem il-konsegwenzi ambjentali u tas-saħħa dovuti għall-użu mill-ġdid tal-ħama fl-agrikoltura, il-Kummissjoni qed twettaq Evalwazzjoni REFIT tad-Direttiva dwar il-Ħama tad-Drenaġġ b'mod parallel mal-valutazzjoni tal-impatt fir-rigward tad-Direttiva dwar it-Trattament tal-Ilma Urban Mormi. L-objettiv huwa li jiġi vvalutat kif ir-rieżami possibbli taż-żewġ Direttivi jista' jtejjeb l-użu sikur tal-ħama tad-drenaġġ fl-agrikoltura, u b'hekk jikkontribwixxi wkoll għall-implimentazzjoni tal-Istrateġija “Mill-Għalqa sal-Platt”. Is-sorveljanza tal-ilma mormi hija utli biex tgħin fil-monitoraġġ tat-tixrid tal-COVID-19? Fil-bidu nett tal-pandemija tal-COVID-19, l-ilma mormi ġie investigat bħala indikatur tal-preżenza tal-virus fost il-popolazzjoni tal-UE u ta' lil hinn minnha. L-investigazzjonijiet urew li l-virus jidher fi żmien ftit sigħat fl-ippurgar uman f'każ ta' infezzjoni, indipendentement minn jekk il-pazjent jurix ftit jew ħafna sintomi tal-COVID-19, u anki jekk ma juri ebda sintomu. Konsegwentement, il-preżenza tal-virus instabet fi ftit faċilitajiet tat-trattament tal-ilma mormi qabel ma l-virus infirex fost il-popolazzjoni u qabel ma feġġew l-ewwel sintomi mediċi. Is-sejbiet urew li s-sistemi tad-drenaġġ u s-sorveljanza tagħhom huma għodda ideali, irħisa u affidabbli biex tinkiseb l-istampa kollha flimkien ma' swab tests, testijiet tad-demm u apps tat-traċċar. Il-Komunikazzjoni mill-Kummissjoni dwar l-istat ta' tħejjija tal-UE għas-saħħa fuq żmien qasir għal tifqigħat futuri tal-COVID-19[2], ta' Lulju 2020, identifikat is-sorveljanza tal-ilma mormi bħala qasam ta' azzjoni għas-sorveljanza tas-saħħa pubblika. Sa mill-bidu tal-pandemija, il-Kummissjoni Ewropea nediet inizjattiva, permezz tas-Servizz Xjentifiku tagħha, iċ-Ċentru Konġunt tar-Riċerka, biex jiġu vvalutati b'mod konġunt kampjuni tal-ilma mormi u tinġabar data mill-Istati Membri, biex ikun hemm aktar standardizzazzjoni fil-kampjunar u fl-analiżi li ssir, biex jiġu ppubblikati l-ewwel riżultati u jiġu ffaċilitati l-iskambju ta' informazzjoni u tal-aħjar prattiki. Għal aktar informazzjoni IP/20/1563 [1] Il-Fondi Strutturali u ta' Investiment Ewropej https://cohesiondata.ec.europa.eu/EU-Level/ESIF-Categorisation-Intervention-Fields-with-filte/8m22-gy44 [2] https://ec.europa.eu/info/sites/info/files/communication_-_short-term_eu_health_preparedness.pdf